
A szipojfelkelés és következményei

Dolgozatomban az 1857-58-as Indiában zajló szipojfelkelés menetét és következményeit, valamint annak ismertségét és a hátterét szeretném bemutatni az angol sajtó és a parlamenti felszólalások szemszögéből. Kutatásom kiindulópontja az Indiában zajló gyarmatosítási folyamat, annak fordulópontjaként a felkelés, és az azt követő változások az angol gyarmatpolitikában. Ezt egy összehasonlító elemzéssel is szeretném kiegészíteni, amely Benjamin Disraeli és a miniszterelnök, Lord Palmerston vitájának a bemutatásán alapulna, a parlamenti felszólalások és a brit sajtó két terméke alapján.
Célom az volt, hogy feltárjam annak a kornak egy fontos eseményét, amelyben India a Brit Birodalom gyémántja lett. Az egyik legfőbb kérdésem ebben a témában, hogy a bennszülött katonák lázadása milyen szerepet játszott az átalakítások előidézésében. Emellett a felkelés egy olyan oldalának feltárása is szándékomban állt a parlament és a sajtó összekapcsolásával, amely Magyarországon kevésbé ismert és kutatott.
Kutatási eredményeimet szeretném különböző források használatával is alátámasztani és prezentálni. Ilyen forrásként alkalmaztam a korszakban alkotott törvényeket, főként az 1858-as „Törvény India jobb kormányzásáról” címűt, a brit parlamentben elhangzott vitákat és beszédeket, valamint a rendelkezésemre álló korabeli sajtótermékek híranyagát. A kor lapjai közül a Punchra és a The Spectatorra esett a választásom, amelyekben végigkövethető a két politikus vitája, a törvénytervezetük sorsa, és a sajtó érdeklődése is. Ezek kapcsán ismertetem a kor sajtójának állapotát röviden, majd a két újság híranyagát, és annak változásait.
A dolgozatomban mindezekkel azt szeretném bemutatni, hogy a szipoj katonák közössége és fellépése radikális változásokhoz adott végső okot a Brit Birodalom indiai területein, és ezek nagyon fontos hatással voltak India későbbi történetére. A híreket vizsgálva pedig azt, hogy a felkelés folyamata és okai ismertek voltak a korban, hogy a lapok az olvasóközönség igényei és a belpolitika eseményei szerint foglalkoztak a kérdéssel. Vagyis az események jelentősége az érdeklődés és a politikai irányultság miatt ingadozó volt.



